CELEX: 62009CN0271
Language: el
Date: 2009-07-16 00:00:00
Title: Υπόθεση C-271/09: Προσφυγή της 16ης Ιουλίου 2009 — Επιτροπή των Ευρωπαϊκών Κοινοτήτων κατά Δημοκρατίας της Πολωνίας

26.9.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 233/8
            
         Προσφυγή της 16ης Ιουλίου 2009 — Επιτροπή των Ευρωπαϊκών Κοινοτήτων κατά Δημοκρατίας της Πολωνίας
   (Υπόθεση C-271/09)
   2009/C 233/12
   Γλώσσα διαδικασίας: η πολωνική
   
      Διάδικοι
   
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: E. Montaguti και K. Herrmann)
   
      Καθής: Δημοκρατία της Πολωνίας
   
      Αιτήματα της προσφεύγουσας
   
   Η Επιτροπή ζητεί από το Δικαστήριο:
   
               —
            
            
               να αναγνωρίσει ότι η Δημοκρατία της Πολωνίας, διατηρώντας τα άρθρα 143, 136, παράγραφος 3, και 136α, παράγραφος 2, του νόμου της 28ης Αυγούστου 1997 περί οργανώσεως και δραστηριοτήτων των συνταξιοδοτικών ταμείων (ustawa o organizacji i funkcjonowaniu funduszy emerytalnych), με τα οποία περιορίζονται οι επενδύσεις στο εξωτερικό των πολωνικών δημοσίων συνταξιοδοτικών ταμείων, παρέβη τις υποχρεώσεις που υπέχει από το άρθρο 56 ΕΚ·
            
         
               —
            
            
               να καταδικάσει τη Δημοκρατία της Πολωνίας στα δικαστικά έξοδα.
            
         
      Ισχυρισμοί και κύρια επιχειρήματα
   
   Η Επιτροπή θεωρεί ότι το άρθρο 143 του νόμου της 28ης Αυγούστου 1997 περί οργανώσεως και δραστηριοτήτων των συνταξιοδοτικών ταμείων (στο εξής: νόμος περί συνταξιοδοτικών ταμείων) περιορίζει την αξία των εκτός της Δημοκρατίας της Πολωνίας τοποθετήσεων, στις οποίες μπορούν να προβούν τα δημόσια συνταξιοδοτικά ταμεία (otwarte fundusze emerytalne, OFE, στο εξής: OPF), σύμφωνα με την παράγραφο 2 της διατάξεως αυτής, σε 5 % μόνο της αξίας του ενεργητικού του εκάστοτε OPF. Επί πλέον, ο κατάλογος των κατηγοριών των επενδύσεων στην αλλοδαπή, που περιλαμβάνεται στο άρθρο 143, παράγραφος 1, του νόμου περί συνταξιοδοτικών ταμείων, δεν περιλαμβάνει πολλές κατηγορίες τοποθετήσεων που προβλέπονται για επενδύσεις του OPF εντός της Δημοκρατίας της Πολωνίας.
   Σύμφωνα με το άρθρο 136, παράγραφος 3, του νόμου περί συνταξιοδοτικών ταμείων, η αξία τοποθετήσεων σε τίτλους συμμετοχής, οι οποίοι έχουν εκδοθεί από κοινοτικούς επενδυτικούς οργανισμούς με έδρα στην αλλοδαπή υπό την έννοια του άρθρου 143, παράγραφος 1, του εν λόγω νόμου, δεν λαμβάνεται υπόψη κατά τη διαπίστωση του καθαρού ενεργητικού των OPF. Βάσει της αξίας του καθαρού ενεργητικού των OPF υπολογίζεται όμως το ύψος των διοικητικών τελών των OPF. Με τον τρόπο αυτό, η εν λόγω διάταξη αποτελεί περιορισμό της κινήσεως κεφαλαίων υπό την έννοια του άρθρου 56 ΕΚ, διότι αποτρέπει τα OPF να επενδύουν ενεργητικά στοιχεία σε αλλοδαπά επενδυτικά κεφάλαια.
   Το άρθρο 136α, παράγραφος 2, του νόμου περί συνταξιοδοτικών ταμείων ορίζει ότι το κόστος συναλλαγών που συνδέεται με αλλοδαπούς φορείς συμψηφισμού επιτρέπεται να καλύπτεται από στοιχεία ενεργητικού των OPF μέχρι το ύψος του αντίστοιχου κόστους ημεδαπών φορέων συμψηφισμού. Η διάταξη αυτή μπορεί να αποτρέπει τα OPF από την πραγματοποίηση επενδύσεων στο εξωτερικό, διότι δεν θα μπορούν να καλύπτουν το κόστος συναλλαγών πλήρως από τα στοιχεία ενεργητικού, όπως αυτό συμβαίνει στην περίπτωση των εθνικών επενδύσεων.
   Η Επιτροπή θεωρεί ότι το άρθρο 56 ΕΚ έχει εφαρμογή στην επενδυτική δραστηριότητα των OPF τα οποία αποτελούν μέρος του πολωνικού συνταξιοδοτικού συστήματος, το οποίο στηρίζεται στην κεφαλαιοποίηση των εισφορών των μελών των OPF. Οι προκείμενοι περιορισμοί της κυκλοφορίας κεφαλαίων δεν μπορούν να δικαιολογηθούν ούτε για λόγους εποπτείας βάσει του άρθρου 58 ΕΚ ούτε για υπερισχύοντες λόγους δημοσίου συμφέροντος. Ποσοτικοί και ανά τύπο περιορισμοί δεν αποτελούν πράγματι κατάλληλα μέτρα με τα οποία μπορεί να εξασφαλιστεί αποτελεσματικώς η χρηματοδοτική σταθερότητα των εισφορών που τα OPF έχουν συλλέξει από τα μέλη τους. Πάντως, όλα τα επίδικα μέτρα είναι δυσανάλογα.